འོན་ཀྱང་།དེང་སང་བོད་ཁུལ་གྱི་སློབ་གྲྭའི་ཆ་རྐྱེན་ཞན་ལ་རམ་འདེགས་ཉུང་ཞིང་གསོན་ཤུགས་མེད་པའི་སྟེང་།ཆེས་གལ་ཆེ་བའི་གནད་དོན་སྟེ་དགེ་རྒན་གྱི་དཔུང་སྡེ་ཧ་ཅང་ཉམ་ང་བར་ཡོད།ལོ་འདི་ཚོར་བོད་ཁུལ་གྱི་སློབ་གྲྭ་ཁག་ལ་རྩད་གཅོད་བྱས་པ་ལས་མཐོང་ཐུབ་པ་ནི།བོད་སྐད་ཀྱིས་རྩིས་དངོས་རྫས་གསུམ་ལྟ་བུ་བསླབ་ཚན་གཞན་ཁྲིད་ནུས་པ་ཚོའི་ཆེད་ལས་བྱང་ཚད་རྒྱ་སྐད་ཀྱིས་ཁྲིད་པ་ཚོ་ལས་ཞན་པ་དང་།བསླབ་ཚན་གཞན་གྱི་ཆེད་ལས་བྱང་ཚད་མཐོ་བ་ཚོས་བོད་སྐད་ཀྱིས་ཁྲིད་མི་ནུས་པ་དེ་རེད།དེ་ནི་གནས་ཚུལ་ཁྱད་མཚར་བ་ཞིག་ཡིན་པར་འདུག་མོད།ཁུངས་ནི་སློབ་ཆེན་གྱི་ཆེད་ལས་སློབ་ཁྲིད་རྒྱུ་སྤུས་ལ་འབྲེལ་བ་ཡོད་པ་ངེས་གཏན་དང་།སློབ་ཆེན་ནས་ཆེད་ལས་བྱང་ཚད་མི་མཐོ་བའི་མི་བསྟུད་མར་བསྐྱེད་བསྲིང་བྱས་པ་ལས།བོད་སྐད་ཀྱི་རྨང་གཞི་སློབ་གསོ་ནམ་ཡང་སོ་ན་གནས་ཤིང་ཐ་ན་རང་བཞིན་ངན་པར་འཁོར་སྐྱོད་བྱེད་ཀྱིན་པ་དེའོ།།བལྟས་ན་བོད་སྐད་བོད་ཡིག་གིས་ཆེད་ལས་བསླབ་ཚན་འཁྲིད་ཀྱིན་ཡོད་མོད།སློབ་མའི་ཆེད་ལས་ནུས་པ་མཐོར་འདེགས་མི་ནུས་པ་ནི།དེང་གི་བོད་ཁུལ་སློབ་གྲྭ་མང་ཤོས་ཤིག་གི་དོན་དངོས་སོ།།དེ་ལ་ཐབས་དམ་པ་ཉག་གཅིག་ལས་མེད་དེ།སློབ་ཆེན་སོ་སོས་ངེས་པར་ཆེད་ལས་མི་འདྲ་བའི་མི་སྣ་མང་སྐྱོང་བ་དང་།དེའང་བོད་སྐད་སྦྱངས་མྱོང་བའི་སློབ་མས་ཆེད་ལས་གང་དེཆ་ཚང་མ་ལག་ལྡན་པརསྦྱོང་དུ་འཇུག་པ་དང་།བོད་ལ་བསྟུན་པའིདམིགས་བསལཁྲིད་ཐབས་དང་སློབ་གསོའི་ལག་ལེན་ཁག་མཚམས་འཇོག་པ་དེ་ཡིན།